Anno Domini millesimo quadringentesimo octavo, statuta sunt haec apud Cistercium in Cisterciensis Ordinis Capitulo generali. ORATIONES. 1.  Pro universali unione totius sacrosanctae matris Ecclesiae, et pro omnibus et singulis dominis praelatis, et curam animarum habentibus, et pro religiosis omnibus maxime Ordinis nostri, dicantur tres missae, una videlicet de Spiritu Sancto, altera de Sancta Cruce, tertia de Beata Virgine in singulis monasteriis Ordinis universi. 2.  Pro serenissimo… *etc. ut in anno* 1401. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1401. 5.  Pro felicis… *etc. ut in anno* 1401. [DIFFINITIONES GENERALES] 6.  Ad requestam… *etc. ut in anno* 1406, *n°* 8. 7.  Cum Ordo noster… *etc. ut in anno* 1402, *n°* 7, *sed procurator generalis non citatur inter receptores.* [DIFFINITIONES SPECIALES] 8.  De Caroloco et de Crista monasteriorum abbatibus et eorum cuilibet committitur per generale Capitulum, quatinus per censuram Ordinis et alia iuris remedia omnes personas Ordinis sexus utriusque quas repererint monasterio Morimundi vel personis ipsius teneri, vel efficaciter obligatas esse per litteras vel alia documenta legitima, coerceant ad satisfactionem plenariam viriliter et compellant. 9.  Committitur abbati Bonaevallis Viennensis dioecesis per generale Capitulum quod si repererit sororem Alesiam de Cricherello, monialem monasterii Bituminis, habuisse aliqua bona mobilia ipsius monasterii, ad restitutionem ipsorum eam compellat per censuram Ordinis in potestate Capituli generalis, Et si etiam repererit abbatem de Stamedio habuisse inventarium praedictorum bonorum dicti monasterii, dum vacabat, vel alias dictum abbatem coerceat per omnes iuris vias viriliter et districte ad restitutionem eorumdem. 10.  De Morimundo et de Charitate monasteriorum abbatibus et eorum cuilibet committitur per generale Capitulum, quatinus per censuram Ordinis et alia iuris et iustitiae remedia omnes personas Ordinis sexus utriusque, quas repererint monasterio Cariloci vel personis ipsius teneri vel efficaciter obligatas esse per litteras vel alia legitima documenta, coerceant ad satisfactionem plenariam viriliter et compellant. 11.  Ad idem fiat pro praedicto monasterio et ponatur iudex abbas Bellaevallis. 12.  Abbatis de Theoloco petitionem admittens generale Capitulum, qua requirit cum fratre Ioanne de Hugon, monacho, qui spatio fere octo dierum apostatavit per saeculum vagabundus, super quo poenitentiam sibi iniunctam humiliter peregit, gratiose dispensari, ut hiis non obstantibus ad omnes actus legitimos Ordinis promoveri valeat, conceditur ut ad gradus, status et honores Ordinis legitimos et pristinos admittantur, etiam si contingat ad abbatialem dignitatem, cum de suorum superiorum beneplacito processerit. 13.  Fratri Petro de Gilliaco, monacho de Stamedio, indulget Capitulum generale quatinus possit agere et defendere iura cuiusdam capellae fundatae in Bitunnis ad ipsum fratrem pertinentis, et constituere procuratorem seu procuratores loco sui ad agendum et defendendum dicta iura, licentia ad abbate suo proprio per se vel alium petita etiam non obtenta. 14.  Omnes et singulos abbates qui ad istud Capitulum generale venire tenebantur et non venerunt propter guerrarum turbines et alias miserias nunc exortas, praedictum generale Capitulum habet hac vice favorabiliter excusatos. 15.  Ad humilem supplicationem abbatis Altaesilvae, cum fratre Simone de Folcoringa monacho suo, qui per spatium fere quinquennii apostatavit per saeculum vagabundus, et *irregularitatem* dicto durante quinquennio se divinis immiscens incurrit, misericorditer dispensat generale Capitulum, ut hiis non obstantibus, quia poenitentiam sibi super hoc iniunctam humiliter et devote peregit, ad omnes Ordinis actus legitimos, gradus, status et honores, abbatiali dignitate tantummodo seclusa, promoveri valeat et assumi. 16.  Quia principis illustrissimi domini nostri Francorum regis nuper urgente mandato, super universali Ecclesiae concordia et Gallicanae praesertim atque Delphinatus disponendo regimine Parisius ad solemne regni concilium evocati noscuntur dominus Cistercii plurimique Ordinis ipsius abbates, nec diebus sumptibusque paucis poterit id expleri, attendens generale Capitulum quod non modo singularis cuiusquam monasterii sed totius Ordinis res agitur, pro expensarum eorumdem dominorum Cisterciensis abbatumque ceterorum Parisius hac de causa residentium sublevamen, subsidium octingentorum francorum pro semel dumtaxat imponit Ordini, committens eidem domino Cistercii reverenter iniungens quatinus de consilio et assensu dominorum Pontigniaci et Claraevallis vel eorum alterius quotas seu partes dictorum octingentorum francorum summam integrantes singulis monasteriis, tam monachorum quam monialium dicti Ordinis, in praedictis regno et Delphinatu locisque vicinis existentibus taxet, imponat, solutionis terminos praefingat et determinet secundum locorum facultates ; ipsas quoque per se vel per alium seu alios exigat, levet et recipiat distribuendas rationabiliter de praedictorum vel aliorum primorum abbatum consensu abbatibus supradictis, recusantes autem huiusmodi quotarum solutionem per censuram Ordinis coerceant auctoritate dicti Capituli, invocato, si opus fuerit, auxilio brachii saecularis. 17.  Cum secundum papalia et nostri Ordinis instituta omnes et singuli abbates Ordinis universi ad generale Capitulum sub certis poenis venire teneantur, et quamplurimi abbates Allemanniae et aliarum partium eidem adiacentium et vicinarum prope, suae salutis immemores a quamplurimis annis citra ad dictum Capitulum venire contempserunt, abbati Campensi dioecesis Coloniensis dictum Capitulum committendo praecipit et iniungit, quatinus omnes et singulos abbates consistentes ultra Rhenum in partibus Vesphaliae, Frisiae, Brabantiae, Saxoniae, Thuringiae, Misniae, Prussiae, et in omni provincia Coloniensi, per se vel per alium seu alios, ad hoc per ipsum abbatem Campensem substituendum vel substituendos, hortatur peremptorie ad proximum futurum Capitulum generale anno futuro, Domino concedente, in Cistercio celebrandum, compellendo eosdem ad hoc per censuram Ordinis et depositionis ab abbatiali dignitate, et alia iuris remedia, prout eidem vel eisdem visum fuerit expedire. 18.  In simili forma, sicut hic supra, dictum Capitulum generale committit abbati de Mullebruno Spirensis dioecesis, ut citat omnes abbates per Sueciam, Austriam, Styriam, Bohemiam, Hungariam et in aliis partibus eisdem coadiacentibus et vicinis. 19.  In simili forma dictum Capitulum generale committit abbati Sanctae Trinitatis de Brundulio, Clusiensis dioecesis, ut citet abbates per Lombardium, per Dalmatiam, Ystriam, et aliis partibus eisdem coadiacentibus et vicinis. 20.  Cum abbates Frisiae Ordinis Cisterciensis monasteriorum dictorum quamplurimis annis minus provide a Capitulo *subtraxerunt* generali singulis annis in Cistercio celebrato, ob quod tam ipsi quam eorum subditi utriusque sexus excommunicationis, suspensionis, et interdicti sententias damnabiliter incurrerunt, ex quibus irregularitatis notam contraxerunt, Capitulum igitur generale in Cistercio celebratum committit abbati de Sancto Benedicto in Frisia ut confessionibus abbatum in Frisia et utriusque sexus religiosorum sibi et ipsis commissorum diligenter auditis eis absolutionis beneficium impendat et auctoritate Capituli generalis a sententiis, si quas incurrerunt, absolvat et super irregularitatis nota misericorditer dispenset. 21.  Capitulum generale committit abbati Claricampensi terrae Frisiae in Traiectensi dioecesi, quod misericorditer auctoritate dicti Capituli dispenset cum fratribus Gerlzone et quodam alio suae domus nunc conversis, ut non obstante quod alias solemniter in habitu monachali fecerunt professionem, quod remaneant conversi et suo Creatori iuxta Ordinis instituta sedulum impendant famulatum. 22.  Capitulum generale cum fratre Siardo, monacho Claricampensis monasterii, misericorditer dispensat super sententiis excommunicationis et interdicti quas incurrit per apostasiam vel alio quocumque modo et secum super irregularitatis nota exinde contracta, misericorditer dispensat restituens eidem ordinis sacerdotalis executionem. 23.  Capitulum generale concedit abbati Campensi auctoritatem dispensandi super esu carnium cum confessoribus quos deputaverit suis monasteriis monialium, toties quoties sibi visum fuerit expedire in locis ad hoc deputatis. 24.  Capitulum generale volens abbati de Sancto Benedicto in Frisia quia humiliter se Capitulo subdidit, facere gratiam specialem, ut confessori monialium in Middana, Ordinis nostri Cisterciensis, quem pro tempore deputavit, eisdem valeat licentiam impertiri comedendi carnes in loco sibi ad hoc specialiter deputando. 25.  Generale Capitulum concedit licentiam fratri Henrico de Olduiboic, monacho professo in Adebeto Monasteriensis dioecesis, qui cum sui animi *quiete* et sana conscientia in dicto suo monasterio stare nequiverit, ut ad aliud monasterium Ordinis nostri, ubi non prohiberetur reddere vota cui distinxerunt labia eius, et professione ibi facta, ipsum absolvimus ab obedientia prioris sui abbatis, prius tamen licentia a dicto suo abbate humiliter petita quamvis non obtenta. 26.  Ne frater Petrus de Dompnovillari, monachus de Aureavalle, materiam habeat ulterius per saeculum evagandi, ad dictum monasterium absolutum per generale Capitulum a sententia excommunicationis quam incurrerat occasione apostasiae, et dispensatum super irregularitate quam similiter incurrerat immiscendo se divinis, remittit idem Capitulum generale praecipiendo abbati dicti loci in virtute sanctae obedientiae et sub excommunicationis poena, et aliis poenis quibus potest dictum Capitulum, quatinus dictum fratrem Petrum in dicto suo monasterio recipiat et caritative tractet secundum Ordinis disciplinam, nullam penitus eidem propter praemissa molestiam inferendo. 27.  Controversiam extantem inter fratrem Urbanum de Insula Barrensi ex una parte, et fratrem… (*locus vacuus*) Morella monachum de Caherio parte ex altera, et pro eo quod eorum quilibet se asserit abbatem monasterii de Castellione Verdunensis dioecesis, super quibus per abbatem Trium fontium, patrem abbatem dicti monasterii, ambae partes remissae et citatae fuerunt ad istud generale Capitulum peremptoris et personaliter. Dictus frater Urbanus in dicto Capitulo personaliter comparuit munitus sufficienter illis quae pro tuitione iuris sui facere videbantur, alio per procuratorem minus sufficienter fundatum comparente. De Sancto Benedicto in Vepria et de Caladia monasteriorum abbatibus coniunctim dictum Capitulum committendo *districte* praecipit et iniungit, quatinus dictas partes coram ipsis, ubi eis videbitur expedire, citent, et de iure utriusque partis cum consilio peritorum cognoscant et quem repererint ius habere in dicto monasterio tribuant in dicti Capituli plenaria potestate ; alteram partem et omnes alios quoscumque ad hoc contradictores et rebelles per censuram Ordinis compescentes omni appellatione postposita viriliter et districte. Et si aliquis ipsorum de abbatiatu contendentium, qui per vos adiudicatus fuerit non habere ius in abbatiatu dicti monasterii, aliquid de bonis dicti monasterii subtraxerit, aut alias minus iuste distraxerit, illum ad restitutionem eorumdem compellant per censuram Ordinis, auctoritate dicti Capituli generalis. 28.  Cum ad requestam abbatis de Campania fuerit citatus abbas Septem fontium ad istud praesens generale Capitulum, praedictus abbas Septem fontium comparuit personaliter, alio minime comparente… (*sic desinit ms.*). 